P r e d k l a d a c i a   s p r á v a

	Na pozvanie predsedu vlády Slovenskej republiky Mikuláša Dzurindu sa v dňoch 17. až 18. októbra 2005 uskutoční oficiálna návšteva predsedu vlády Čínskej ľudovej republiky Wen Jiabao v Slovenskej republike. (V rámci cesty do Európy čínsky premiér navštívi Francúzsko, SR, ČR a Portugalsko).
	Ide o prvú návštevu predsedu vlády Čínskej ľudovej republiky v Slovenskej republike. Čínsku ľudovú republiku navštívil v roku 1994 predseda vlády Slovenskej republiky Vladimír Mečiar. Od vzniku Slovenskej republiky zo strany Čínskej ľudovej republiky navštívil ako najvyšší predstaviteľ na vládnej úrovni Slovenskú republiku podpredseda vlády a minister zahraničných vecí Čínskej ľudovej republiky Qian Qichen v roku 1995.   
Okrem rokovania predsedov vlád bude súčasťou programu aj prijatie predsedu vlády Čínskej ľudovej republiky prezidentom Slovenskej republiky Ivanom Gašparovičom a predsedom Národnej rady Slovenskej republiky Pavlom Hrušovským.
	Predmetom rozhovorov predsedov vlád počas nadchádzajúcej návštevy budú predovšetkým otázky slovensko-čínskych vzťahov s dôrazom na rozvoj hospodárskej spolupráce. V rokovaniach budú zároveň posúdené aktuálne medzinárodné otázky.